۲۴ فوریه ۲۰۲۲-جی ایلده روسیه جنوب-غربده‌کی قونشوسو اولان اوکراینا گئنیش میقیاسلی حمله‌سینه باشلادی و بو، ۲۰۱۴-جو ایلده باشلایان و داوام ائدن روسیه-اوکراین موحاریبه‌سینین بو گونه قدرکی ان بؤیوک و شیدّتلیسی ایدی. یوروشدن قاباق، ۲۰۲۱-جی ایلین اوّلیندن روسیه اوردوسونون اوزون مودّتلی آرتیریلماسی باشلاندی. روسیه‌نین جومهورو رییسی ولادیمیر پوتین، ۱۹۹۷-جی ایلدن سونرا ناتونون گئنیشلنمه‌سینین خطرلی تهدید اولدوغونو ایدّعا ائتدی و اوکراینین حربی ائتیلافا قوشولماسینین قانونی اولماغینین قدغن ائدیلمه‌سینی طلب ائدیب و ایرِدِنتیست (، معناسی: قدیم بیر اؤلکه‌یه مخصوص اولان اراضینی اؤز اؤلکه‌سینه قایتاریلماسیندان مودافعه ائدن شخص ) فیکیرلری سسلندیردی. حمله‌دن بیر نئچه گون قاباق، روسیه اوکراین سرحدلرینین داخیلینده ایکی ایستیقلال اعلان ائتمیش دؤولتی تانیدی: دونتسک خالق جومهوریتی و لوهانسک خالق جومهوریتی. روسیه‌نین سیلاحلی قووّه‌لری فوریه‌نین ۲۱-ده اوکراینین شرقینده‌کی دونباس بؤلگه‌سینه داخیل اولدو. فوریه‌نین ۲۲-ده روسیه‌ فدراسیونو شوراسی بؤیوک چوخونلوقلا پوتینه ایجازه وئردی روسیه خاریجینده حربی قووّه‌لردن ایستیفاده ائتسین.